Det er nok ikke så uvanlig å forveksle oppussing og renovering. Begge deler handler jo om fornyelse og oppgradering. Hovedforskjellen ligger i hva slags endring du skal ha.
Ifølge Byggordboka kan oppussing beskrives som en fornyelse eller utbedring av noe som er slitt. Det kan for eksempel være maling eller nye fliser. Renovering beskrives som en oppgradering eller standardheving til et akseptabelt nivå og omfatter gjerne oppgradering av gamle bygningsdeler, systemer og komponenter.
Når du skal pusse opp badet dreier det seg gjerne om å gjøre en overflateendring, det vil si det synlige av badet. Det kan være å male, bytte ut fliser og lister eller bytte ut baderomsmøblene.
Renovering betyr å fornye noe og tar for seg det som også er bak det synlige – det er derfor mer omfattende. Her er det snakk om å rive det eksisterende badet ned til betong og bjelkelag og bygge det opp på nytt. En grunn til å renovere badet fremfor å bare pusse opp overflaten, er behov for nye tekniske systemer som det elektriske og røropplegg.